Title: ประกาศกระทรวงมหาดไทย เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะสำหรับคนต่างด้าวสัญชาติพม่า

ประกาศกระทรวงมหาดไทย

ประกาศกระทรวงมหาดไทย
เรื่อง
การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ
สำหรับคนต่างด้าวสัญชาติพม่า[๑]

อาศัยอำนาจตามความในมาตรา ๑๗
แห่งพระราชบัญญัติคนเข้าเมือง พ.ศ. ๒๕๒๒ รัฐมนตรีว่าการกระทรวงมหาดไทยโดยอนุมัติตามมติของคณะรัฐมนตรี
เมื่อวันที่ ๙ ธันวาคม พ.ศ. ๒๕๕๑ ออกประกาศไว้ ดังต่อไปนี้

ข้อ ๑
 คนต่างด้าวตามประกาศนี้ หมายความว่า
บุคคลสัญชาติพม่าที่มาทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎร
และได้รับใบอนุญาตทำงาน ซึ่งอยู่ภายใต้เงื่อนไขตามบันทึกความเข้าใจว่าด้วยความร่วมมือด้านการจ้างแรงงานระหว่างรัฐบาลแห่งราชอาณาจักรไทยกับรัฐบาลแห่งสหภาพพม่า
ดังนี้
(๑) ประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
(สำหรับผู้ที่ได้จัดทำทะเบียนไว้ในปี พ.ศ. ๒๕๔๗) ลงวันที่ ๑๙ มกราคม พ.ศ. ๒๕๕๑
ประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
(สำหรับผู้ที่ได้จัดทำทะเบียนไว้ในปี พ.ศ. ๒๕๔๙) ลงวันที่ ๑๙ มกราคม พ.ศ. ๒๕๕๑
และประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
ในจังหวัดยะลา ปัตตานี นราธิวาส สตูล และสงขลาเฉพาะพื้นที่อำเภอจะนะ อำเภอนาทวี
อำเภอสะบ้าย้อย และอำเภอเทพา ลงวันที่ ๑๙ มกราคม พ.ศ. ๒๕๕๑
ที่ได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับ
ซึ่งจะต้องดำเนินการขออนุญาตพิสูจน์สัญชาติตามข้อ ๒ ภายในวันที่ ๒๘ กุมภาพันธ์
พ.ศ. ๒๕๕๓
(๒) ประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ ลงวันที่ ๑๙
มกราคม พ.ศ. ๒๕๕๑
ที่ได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับ
ซึ่งจะต้องดำเนินการขออนุญาตพิสูจน์สัญชาติตามข้อ ๒ ภายในวันที่ ๒๐ มกราคม พ.ศ.
๒๕๕๓

ข้อ ๒
 การออกนอกเขตจังหวัดที่ได้จัดทำทะเบียนประวัติของคนต่างด้าว
เพื่อไปดำเนินการพิสูจน์สัญชาติ ให้ดำเนินการ ดังนี้
(๑) กรณีพิสูจน์สัญชาติในราชอาณาจักร ณ
สถานที่ที่กรมการจัดหางานกำหนดให้กรมการจัดหางานหรือหน่วยงานในสังกัด
จัดทำบัญชีรายชื่อพร้อมเลขประจำตัว ๑๓
หลักของคนต่างด้าวที่จะเข้ารับการพิสูจน์สัญชาติที่ต้องออกนอกเขตพื้นที่จังหวัด
คนต่างด้าวจะออกนอกพื้นที่ได้เมื่อได้รับอนุญาตจากปลัดกระทรวงมหาดไทยหรือผู้ซึ่งได้รับมอบหมายในเขตท้องที่กรุงเทพมหานครหรือได้รับอนุญาตจากผู้ว่าราชการจังหวัดหรือผู้ซึ่งได้รับมอบหมายในเขตท้องที่จังหวัดอื่น
(๒)
กรณีที่เดินทางไปพิสูจน์สัญชาติและรับเอกสารใช้แทนหนังสือเดินทางในสหภาพพม่าให้กรมการจัดหางานจัดทำบัญชีรายชื่อพร้อมเลขประจำตัว
๑๓ หลัก ของคนต่างด้าวที่สหภาพพม่าตอบรับ
เพื่อปลัดกระทรวงมหาดไทยหรือผู้ซึ่งได้รับมอบหมายพิจารณาอนุญาต
เมื่อได้รับผลการอนุญาตแล้วให้กรมการจัดหางานดำเนินการต่อไป
พร้อมทั้งแจ้งสำนักงานตรวจคนเข้าเมืองเพื่อประสานด่านตรวจคนเข้าเมืองที่คนต่างด้าวเดินทางออกในการดำเนินกรรมวิธีการเดินทางออกนอกราชอาณาจักร
และการเดินทางกลับเข้ามาในราชอาณาจักรเพื่อขออนุญาตทำงาน
ทั้งนี้
ให้นายจ้างและคนต่างด้าวใช้เอกสารการอนุญาตออกนอกพื้นที่
พร้อมทั้งบัตรประจำตัวคนซึ่งไม่มีสัญชาติไทย
หรือแบบรับรองรายการทะเบียนประวัติของคนต่างด้าวที่ได้รับอนุญาตให้อยู่ในราชอาณาจักรเป็นกรณีพิเศษ
(ท.ร.๓๘/๑)
และเอกสารที่กรมการจัดหางานกำหนดสำหรับแสดงต่อเจ้าหน้าที่ในการเดินทางออกนอกพื้นที่เพื่อไปดำเนินการพิสูจน์สัญชาติ

ข้อ ๓
 เพื่อประโยชน์ในการปฏิบัติตามข้อตกลงว่าด้วยความร่วมมือด้านการจ้างแรงงานดังกล่าว
มิให้นำบทบัญญัติตามมาตรา ๑๒ (๓) แห่งพระราชบัญญัติคนเข้าเมือง พ.ศ. ๒๕๒๒
มาใช้บังคับกับคนต่างด้าว

ข้อ ๔
 หนังสือเดินทาง
เอกสารใช้แทนหนังสือเดินทาง และหนังสือรับรองสถานะบุคคลของคนต่างด้าว
ให้เป็นไปตามแบบแนบท้ายประกาศนี้

ข้อ ๕
 ให้พนักงานเจ้าหน้าที่สำนักงานตรวจคนเข้าเมืองประทับตราอนุญาตให้คนต่างด้าวซึ่งถือเอกสาร
ตามข้อ ๔ อยู่ในราชอาณาจักร เป็นเวลาสองปี
เมื่อคนต่างด้าวดังกล่าวอยู่ในราชอาณาจักรครบกำหนดระยะเวลาอนุญาตแล้ว
หากประสงค์จะอยู่ในราชอาณาจักรต่อไปอีกเพื่อทำงาน
ให้สามารถขออยู่ในราชอาณาจักรได้อีกครั้งเดียว เป็นระยะเวลาไม่เกินสองปี

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๑๘ พฤษภาคม พ.ศ. ๒๕๕๒
ชวรัตน์
 ชาญวีรกูล
รัฐมนตรีว่าการกระทรวงมหาดไทย

[เอกสารแนบท้าย]

๑.  หนังสือเดินทาง

๒.  หนังสือรับรองสถานะบุคคลของคนต่างด้าว

(ดูข้อมูลจากภาพกฎหมาย)

ปริยานุช/ผู้จัดทำ
๑
กรกฎาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๘๙ ง/หน้า ๒๘/๒๔ มิถุนายน ๒๕๕๒